KOMISSION ASETUS (ETY) N:o 231/93,
annettu 3 päivänä helmikuuta 1993,
tietyistä naudanlihantuottajien erityispalkkion ja emolehmäkarjan pidosta myönnettävän palkkion lisien soveltamisesta Ranskan merentakaisissa departementeissa, Azoreilla ja Madeiralla koskevista yksityiskohtaisista säännöistä
EUROOPAN YHTEISÖJEN KOMISSIO, joka
ottaa huomioon Euroopan talousyhteisön perustamissopimuksen,
ottaa huomioon tiettyjä maataloustuotteita koskevista erityistoimenpiteistä Ranskan merentakaisten departementtien hyväksi 16 päivänä joulukuuta 1991 annetun neuvoston asetuksen (ETY) N:o 3763/91(1), sellaisena kuin se on muutettuna komission asetuksella (ETY) N:o 3714/92(2), ja erityisesti sen 9 artiklan,
ottaa huomioon tiettyjä maataloustuotteita koskevista erityistoimenpiteistä Azorien ja Madeiran hyväksi 15 päivänä kesäkuuta 1992 annetun neuvoston asetuksen (ETY) N:o 1600/92(3), sellaisena kuin se on muutettuna asetuksella (ETY) N:o 3714/92, ja erityisesti sen 14 artiklan 4 kohdan ja 24 artiklan 6 kohdan,
sekä katsoo, että
asetuksissa (ETY) N:o 3763/91 ja (ETY) N:o 1600/92 säädetään Ranskan merentakaisten departementtien (jäljempänä 'MD`) sekä Azorien ja Madeiran maataloustuotantoja koskevista erityistoimenpiteistä; näihin kuuluvat naudanliha-alalla yhteisön lainsäädännössä säädetyt sonneista myönnettävän erityispalkkion ja emolehmien pidosta myönnettävän palkkion lisätuet; olisi säädettävä näiden lisien myöntämisestä kyseisten palkkiojärjestelmien osalta sovellettavien säännösten mukaisesti,
Azorien naudanliha-alan tuotantoa varten säädettyjen toimenpiteiden tarkoituksena on tukea näille saarille olennaisen tärkeää perinteistä taloudellista toimintaa; tällaista perinteistä toimintaa nautakarjankasvatuksen alalla on sellaisten eläinten tuottaminen, joiden lihotusta jatketaan muilla yhteisön alueilla; tämän vuoksi olisi säädettävä erityispalkkiolisän maksamisesta Azoreilla myös tuottajalle, joka on kasvattanut eläimiä ennen niiden lähettämistä muualle,
näiden alueiden osalta vahvistettujen tavoitteiden saavuttamiseksi ja kyseisten eri alueiden erityistarpeiden huomioon ottamiseksi jäsenvaltioiden toimivaltaisten viranomaisten olisi sallittava antaa lisäsäännöksiä näiden tukien myöntämisestä,
olisi säädettävä, että soveltamista koskevia yksityiskohtaisia sääntöjä sovelletaan Ranskan merentakaisia departementteja sekä Azoreita ja Madeiraa varten säädettyjen järjestelmien voimaantulosta, eli ensiksi mainitun osalta vuoden 1992 ja jälkimmäisen osalta 1 päivästä heinäkuuta 1992, ja
tässä asetuksessa säädetyt toimenpiteet ovat naudanlihan hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Ranskan merentakaisten departementtien osalta asetuksen (ETY) N:o 3763/91 5 artiklan 2 kohdassa ja Azorien ja Madeiran osalta asetuksen (ETY) N:o 1600/92 14 artiklan 3 kohdassa ja 24 artiklan 3 kohdassa säädettyä emolehmien pidosta myönnettävän palkkion lisätukea myönnetään emolehmien pidosta myönnettävän palkkion järjestelmää koskeviin hakemuksiin sovellettavien säännösten mukaisesti.
2 artikla
1 Ranskan merentakaisten departementtien osalta asetuksen (ETY) N:o 3763/91 5 artiklan 1 kohdassa ja Azorien ja Madeiran osalta asetuksen (ETY) N:o 1600/92 14 artiklan 2 kohdassa ja 24 artiklan 2 kohdassa säädettyä sonnien lihotuksen erityispalkkion lisätukea myönnetään naudanlihantuottajien erityispalkkiojärjestelmää koskeviin hakemuksiin sovellettavien säännösten mukaisesti.
2 Edellä 1 kohdassa tarkoitettua lisätukea myönnetään erityispalkkiojärjestelmässä vahvistetuissa numeerisissa rajoissa myös Azoreilla syntyneitä ja siellä vähintään kolmen kuukautta kasvatettuja sonneja varten, jotka ennen kahdeksan kuukauden ikää lähetetään muulle yhteisön alueelle edelleen lihotettaviksi.
Tällöin lisätuki myönnetään silloin, kun eläin viedään pois Azorien saarilta, sen tuottajan hakemuksesta, joka on viimeksi kasvattanut näitä eläimiä vähintään kaksi kuukautta; jokaisessa hakemuksessa on oltava erityisesti:
- eläinten tunnistenumerot,
- tuottajan ilmoitus siitä, että eläin on vanhempi kuin kolme kuukautta ja nuorempi kuin kahdeksan kuukautta ja
- lähettäjän ilmoitus, josta ilmenee eläimen määräpaikka.
Toimivaltaisten viranomaisten on toteutettava tarvittavat erityisesti tunnistamiseen liittyvät toimenpiteet sen välttämiseksi, ettei sellaisista eläimistä, joista Azoreilla on maksettu lisätukea, saisi Madeiralla tai Kanariansaarilla uudelleen näiden saarten osalta sovellettavaa lisätukea.
Vuoden 1992 osalta toimivaltaiset viranomaiset saavat myöntää lisätukea sellaisille eläimille, joiden osalta niillä on käytettävissään riittävät todisteet tässä kohdassa esitettyjen edellytysten täyttymisestä ja eläinten lähettämisestä muulle yhteisön alueelle lopullista lihotusta varten.
3 artikla
Kyseisten jäsenvaltioiden toimivaltaiset viranomaiset voivat tarvittaessa antaa lisäsäännöksiä 1 ja 2 artiklassa tarkoitettujen lisätukien myöntämisestä. Niiden on annettava näistä säännöksistä viipymättä tieto komissiolle.
Lisäksi näiden viranomaisten on viimeistään kunkin vuoden maaliskuun 31 päivänä ilmoitettava komissiolle niiden eläinten määrä, joita varten lisätukea on haettu ja myönnetty, ja eriteltävä tarvittaessa 2 artiklan 2 kohdassa tarkoitettua tukea saaneiden eläinten määrä.
4 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.
Sitä sovelletaan Ranskan merentakaisten departementtien osalta vuodelta 1992 maksettaviin tukiin ja Madeiran ja Azorien osalta 1 päivästä heinäkuuta 1992 maksettaviin tukiin.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 3 päivänä helmikuuta 1993.